በታላቁ የዓደዋ ድል ማግሥት በዓለም አቀፍ ደረጃ ፓን አፍሪካኒዝም የሚባል የምሁራን ንቅናቄ ተጀመረ፡፡ የእዚህ ንቅናቄ ዓላማ ደግሞ አፍሪካዊ ዝርያ ያላቸውን በተለያዩ አገሮች የተበተኑ ወገኖች ግንኙነት በማጠናከር የትግል አንድነት መፍጠር ነበር፡፡ በወቅቱ ከኢትዮጵያና ከላይቤሪያ በስተቀር ሁሉም አፍሪካውያን በቅኝ ግዛትነት ይማቅቁ ነበር፡፡ ከአፍሪካ ምድር በባርነት ተግዘው የአሜሪካ የጥጥ እርሻዎች ውስጥ ጉልበታቸው በነፃ ይበዘበዙ ነበር፡፡ የፓን አፍሪካኒዝም ንቅናቄ መሥራቾች በአሜሪካና በካሪቢያን የሚገኙ የአፍሪካ ዳያስፖራዎችን ለጋራ ዓላማ በማነሳሳት አፍሪካውያን በማኅበራዊ፣ በኢኮኖሚያዊና በፖለቲካዊ መስኮች ለአንድነት እንዲነሳሱ ተንቀሳቅሰዋል፡፡ የአፍሪካውያን ዕጣ ፈንታም የተያያዘ መሆኑን ሰፊ ቅስቀሳ በማድረግ ለአፍሪካ አንድነት ድርጅት መመሥረት ትልቅ አስተዋጽኦ አበርክተዋል፡፡ ይህ ሁሉ መነሳሳት የተፈጠረውና የታሰበው ዓላማ ዕውን የሆነው ጀግኖቹ ኢትዮጵያውያን በአውሮፓ ቅኝ ገዥ ኃይል ላይ በተጎናፀፉት ወደር የሌለው ድል ነው፡፡ ይህ ታሪካዊ ድል ደግሞ የመላ ኢትዮጵያውያን ጀግኖች መስዋዕትነት ውጤት ነው፡፡ ኢትዮጵያም የአፍሪካ ኅብረት መቀመጫ የሆነችው በዚህ ታላቅ ክብር ነው፡፡ ይህ ክብር ዘለቄታ ኖሮት እንዲቀጥል ግን እኛ ኢትዮጵያውያን እርስ በርስ እየተከባበርንና እየተዋደድን፣ አፍሪካውያን ወገኖቻችንን በሙሉ ልብ መቀበልና ማስተናገድ አለብን፡፡ አፍሪካውያን ከቅኝ አገዛዝና ከአፓርታይድ እንዲላቀቁ ኢትዮጵያ ያበረከተቻቸው አኩሪ አስተዋጽኦዎች መቼም አይዘነጉም፡፡ ያስከብሯታልም፡፡ ታሪካችንን እያከበርን አፍሪካውያንን በፍቅር ስንቀበል እንከበራለን፡፡